KIRJALLINEN KYSYMYS E-3623/00 esittäjä(t): Robert Evans (PSE) komissiolle. Japanin valaanpyynti tieteellisiin tarkoituksiin.



Virallinen lehti nro 235 E , 21/08/2001 s. 0009 - 0010



KIRJALLINEN KYSYMYS E-3623/00 esittäjä(t): Robert Evans (PSE) komissiolle (22. marraskuuta 2000) Aihe: Japanin valaanpyynti tieteellisiin tarkoituksiin Japanin hallitus on osoittanut tieteelliseen valaanpyyntiohjelmaansa tänä vuonna 540 lahtivalaan, 50 brydenvalaan ja 10 kaskelotin kiintiön käyttäen hyväkseen kansainvälisessä valaanpyyntisopimuksessa olevaa porsaanreikää. Japanin hallitus ei ole myöskään välittänyt Kansainvälisen valaanpyyntikomission useista päätöslauselmista, joissa sitä pyydetään lopettamaan tieteellisen valaanpyynnin ohjelmansa ja noudattamaan Kansainvälisen valaanpyyntikomission vuonna 1994 perustamaa eteläisten valtamerten valaiden rauhoitusaluetta. Päätöslauselmissa todetaan lisäksi, että Japanin valaanpyyntiohjelman tuottamat tiedot ovat tarpeettomia. Tämän vuoden elokuun 21. päivänä 15 maata, joihin kuului unionin yhdeksän jäsenvaltiota(1), esitti Tokiossa virallisen vetoomuksen Japanin ulkoministeriölle valittaen sitä, että Japanin valaanpyyntilaivasto jatkaa tieteellistä valaanpyyntiä. G8-ryhmän huippukokouksessa Yhdistyneen kuningaskunnan pääministeri ja Saksan ulkoministeri osoittivat puheensa Japanille. Australia ja Uusi Seelanti ovat esittäneet vastalauseensa Japanille diplomaattisuhteidensa välityksellä, Yhdysvallat boikotoi YK:n Japanissa järjestettyä ympäristökokousta ja se on peruuttanut kahdenvälisiä kalastusneuvotteluja. Lisäksi Yhdysvallat ilmoitti syyskuussa, että se harkitsee Japanin vastaisten sanktioiden asettamista ns. Pelly Amendmentin perusteella. Japanin valaanpyynti tuomitaan unionin jäsenvaltioissa ja sen ulkopuolella. Voiko komissio ilmoittaa, miten tämä vaikuttaa sen virallisiin suhteisiin Japanin kanssa ja kehottaako se Japanin hallitusta ottamaan huomioon kansainvälisen huolestuneisuuden ja lopettamaan tieteellisen valaanpyynnin ohjelmansa? Miten komissio aikoo käyttää asemaansa kansainvälisissä kokouksissa painostaakseen Japanin hallitusta lopettamaan valaanpyynnin tieteellisiin tarkoituksiin ja tukeeko se jatkossa Yhdysvaltojen Japanin vastaisia protesteja? (1) Tokion vetoomukseen osallistuneet jäsenvaltiot olivat Italia, Ranska, Saksa, Yhdistynyt kuningaskunta, Irlanti, Alankomaat, Itävalta, Suomi ja Ruotsi. Franz Fischlerin komission puolesta antama vastaus (5. tammikuuta 2001) Kuten jo vastauksessa Marialiese Flemmingin esittämään kirjalliseen kysymykseen E-1807/00(1) mainittiin, yhteisöllä ei ole tällä hetkellä yleistä valaanpyyntipolitiikkaa. Tämä heijastelee jäsenvaltioiden tunnettuja mielipide-eroja tässä asiassa. On syytä muistuttaa, että komissio lähetti neuvostolle heinäkuussa 1992 tiedonannon, joka koski yhteisön liittymistä Kansainväliseen valaanpyyntikomissioon (IWC). Neuvosto ei ole tähän mennessä tehnyt päätöstä, joka antaisi komissiolle valtuudet neuvotella tästä jäsenyydestä. Toistaiseksi komissio on jäänyt ainoastaan tarkkailijan asemaan IWC:ssä, kun taas 11 jäsenvaltiota toimii tämän organisaation sopimusosapuolina. Arvoisa parlamentin jäsen ymmärtänee, että näissä olosuhteissa ja ajatellen erityisesti yhteisön asemaa IWC:ssä, komissio ei voi esittää näkemystä mainituista Japanin valaanpyyntitoimista. Arvoisa parlamentin jäsen voi kuitenkin olla vakuuttunut siitä, että komissio valvoo edelleen yhteisön epäsuorasti valaanpyyntiä koskevan lainsäädännön noudattamista. Tällaisia säädöksiä ovat muun muassa luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annettu neuvoston asetus (EY) N:o 338/97(2), jolla pannaan täytäntöön villieläimistön ja -kasviston uhanalaisten lajien kansainvälistä kauppaa koskeva yleissopimus (CITES) sekä estetään yhteisön kalastajia pyytämästä valaita avomerialueilla ja purkamasta valassaaliita yhteisön alueella, sekä myös luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY(3), jolla velvoitetaan kaikki jäsenvaltiot perustamaan järjestelmä kaikkien valaansukuisten lajien, mukaan lukien valaiden, suojelemiseksi tiukasti. (1) EYVL C 103 E, 3.4.2001, s. 28. (2) EYVL L 61, 3.3.1997. (3) EYVL L 206, 22.7.1992.